答韓三子華韓五持國韓六玉汝見贈述詩
作者：梅堯臣
朝代：宋

paragraphs: 聖人於詩言，曾不專其中。
因事有所激，因物興以通。
自下而磨上，是之謂國風。
雅章及頌篇，刺美亦道同。
不獨識鳥獸，而爲文字工。
屈原作離騷，自哀其志窮。
憤世嫉邪意，寄在草木蟲。
邇來道頗喪，有作皆言空。
煙雲寫形象，葩卉詠青紅。
人事極諛諂，引古稱辨雄。
經營唯切偶，榮利因被蒙。
遂使世上人，只曰一藝充。
以巧比戲弈，以聲喻鳴桐。
嗟嗟一何陋，甘用無言終。
然古有登歌，緣辭合徵宮。
辭由士大夫，不出於瞽矇。
予言與時輩，難用猶篤癃。
雖唱誰能聽，所遇輒瘖聾。
諸君前有贈，愛我言過豐。
君家好兄弟，響合如笙叢。
雖欲一一報，强說恐非衷。
聊書類頑石，不敢事磨礱。